送陳紫薇分韻得壽字
作者：釋居簡
朝代：宋

paragraphs: 皇極建五福，筮得一曰壽。
人間最殊特，何者出其右。
持以奉君子，數量未易究。
樂哉仁者靜，克享本天授。
况復湖海豪，不在曹劉後。
良玉市有賈，韞匵敢輕售。
用大古所難，跼縮萬牛脰。
巨鏞當簨簴，欲振待洪扣。
乘槎到叢霄，下士逮圭竇。
藥物固滿簋，驥子亦盈廐。
弦歌美遥夜，圖史樂清晝。
養高知道腴，思苦坐吟瘦。
淫蛙不停響，老鳳合伸咮。
想當吟酣時，俗駕不得簉。
廣居與正位，自有不須僦。
一篇薦蔬筍，三舍避衮繡。
桂玉破官舍，芝蘭茁瑶甃。
莫訝分符速，正恐傳衣驟。
歸來黄金甌，名氏得先覆。
看鏡了心期，一笑丹砂就。